ຫວຽດນາມ ຕັດສິນຂັງຄຸກ ທ່ານຟາມ ຈີ ຢຸງ ນັກຂຽນຂ່າວອິນເຕີແນັດ 15 ປີ
ຜູ້ກໍ່ຕັ້ງສະມາຄົມນັກຂ່າວອິດສະຫຼະຫວຽດນາມ ແລະຂຽນຂ່າວໃຫ້ແກ່ວີໂອເອ ໄດ້ຖືກຕັດສິນໂທດຈຳຄຸກ ພ້ອມກັບນັກຂ່າວອື່ນໆ ອີກ 2 ຄົນ.
ສານແຫ່ງນຶ່ງຂອງຫວຽດນາມ ໄດ້ຕັດສິນໃນວັນອັງຄານວານນີ້ ໃຫ້ທ່ານຟາມ ຈີ ຢຸງ (Pham Chi Dung) ຜູ້ຕິຕຽນລັດຖະບານຄົນສຳຄັນ ແລະຜູ້ຂຽນຂ່າວໃຫ້ວີໂອເອ ຈຳຄຸກ 15 ປີ ຍ້ອນ “ໄດ້ທຳການ ແລະເຜີຍແຜ່ ການໂຄສະນາຊວນເຊື່ອຕ້ານລັດຖະບານ ” ພວກທີ່ຖືກກ່າວຫາຮ່ວມກັບທ່ານຢຸງ ຄືນັກຂ່າວຫງວຽນ ເຈືອງ ທຸຍ (Nguyen Thuong Thuy) ແລະ ນັກຂ່າວເລ ຫູ ມິນ ຕວນ (Le Huu Minh Tuan) ຕ່າງກໍໄດ້ຖືກຕັດສິນໂທດຈຳຄຸກ 11 ປີ ແລະບຸກຄົນທັງສາມຍັງຈະປະເຊີນກັບການຖືກຝາກໂທດ ອີກຄົນລະ 3 ປີຫຼັງຈາກຖືກປ່ອຍໂຕແລ້ວ ອີງຕາມຄຳເວົ້າຂອງທະນາຍຄວາມຈຳເລີຍ ທ່ານຢຸງ ອາຍຸ 55 ປີ ແມ່ນປະທານ ແລະຜູ້ກໍ່ຕັ້ງສະມາຄົມນັກຂ່າວອິດສະຫຼະຫວຽດນາມ ທີ່ຖືກສ້າງຕັ້ງຂຶ້ນໃນປີ 2014 ເພື່ອເປັນເວທີສະໜັບສະໜຸນສິດເສລີພາບໃນການສະແດງອອກຊຶ່ງຄວາມຄິດຄວາມເຫັນ ສິດເສລີພາບຂອງສື່ມວນຊົນແລະປະຊາທິປະໄຕ ຢູ່ໃນປະເທດບ່ອນທີ່ສື່ມວນຊົນທັງໝົດເປັນຂອງລັດຖະບານ ແລະພັກຄອມມູນິສໄດ້ສ້າງຕັ້ງອົງກອນຂະໜາດໃຫຍ່ເພື່ອປິດປາກປິດສຽງຂອງປະຊາຊົນ ເຈົ້າໜ້າທີ່ໄດ້ເອີ້ນທ່ານຢຸງໄປພົບຫຼາຍໆຄັ້ງໃນຖານພົວພັນກັບພວກເພື່ອນຮ່ວມງານ ກ່ອນຖືກຈັບໃນປີ 2019 ທ່ານຫງຽນ ວັນ ມຽງ (Nguyen Van Mieng) ນຶ່ງໃນພວກທະນາຍຄວາມທີ່ຕໍ່ສູ້ຄະດີໃຫ້ທ່ານຢຸງ ແລະນັກຂ່າວຫງວຽນ ເຈືອງ ທຸຍ ກ່າວຕໍ່ວີໂອເອວ່າ ຄຳພິພາກສານີ້ ແມ່ນຮ້າຍແຮງຫຼາຍ ທ່ານມຽງກ່າວຕື່ມວ່າ “ບຸກຄົນທັງສາມນີ້ໄດ້ສະ ແດງອອກຊຶ່ງສິດທິຂອງພວກເຂົາເຈົ້າ ໃນການມີສິດເສລີພາບໃນດ້ານການຂ່າວແລະການສະໜັບສະໜຸນ ເພື່ອປະຊາທິປະໄຕ ແລະສິດທິມະນຸດ ແຕ່ໄດ້ຖືກລົງ ໂທດໃນຂໍ້ຫາ ‘ໂຄສະນາຊວນເຊື່ອຕ້ານລັດ ’” ທ່ານມຽງກ່າວວ່າ ເຈົ້າໜ້າທີ່ໄດ້ກ່າວຫາບຸກຄົນທັງສາມວ່າສົ່ງເສີມເພື່ອໃຫ້ມີການປ່ຽນແປງທາງດ້ານການເມືອງ ແລະກ່າວຕື່ມວ່າ ບຸກຄົນທັງສາມຕ່າງກໍໄດ້ປະຕິ ເສດຕໍ່ຂໍ້ຫາດັ່ງກ່າວ ທ່ານມຽງກ່າວຕໍ່ວີໂອເອວ່າ “ໃນການຖະແຫຼງເທື່ອສຸດທ້າຍຕໍ່ສານນັ້ນ ທ່ານຟາມ ຈີ ຢຸງ ເວົ້າວ່າ ຖ້າທ່ານໄດ້ຮັບການຕັດສິນຢ່າງຮ້າຍແຮງແລ້ວ ມັນຈະເປັນການລະເມີດຢ່າງເປີດແປນຕໍ່ສິດເສລີພາບໃນດ້ານການຂ່າວ ຕະຫຼອດທັງປະຊາທິປະໄຕແລະສິດທິມະນຸດຢູ່ໃນປະເທດຫວຽດນາມ ” ບັນດາກຸ່ມປົກປ້ອງສິດທິມະນຸດລະຫວ່າງປະເທດ ຮວມທັງອົງການນິລະໂທດກຳສາກົນ ກ່າວວ່າ ການຕັດສິນດັ່ງກ່າວແມ່ນໄດ້ເນັ້ນໃຫ້ເຫັນເຖິງການບໍ່ໃຫ້ຄວາມສົນໃຈຂອງລັດຖະບານຕໍ່ການມີສື່ມວນຊົນທີ່ເສລີໂດຍສະເພາະຢູ່ໃນໄລຍະກ່ອນໜ້າກອງປະຊຸມໃຫຍ່ຂອງພັກ ຊຶ່ງມີກຳນົດຈະຈັດຂຶ້ນໃນເດືອນນີ້